title: Kommissionens gennemførelsesforordning (EU) 2018/520 af 28. marts 2018 om ændring af forordning (EU) nr. 37/2010 med henblik på klassifikation af stoffet solventnaphtha, let aromatisk, for så vidt angår maksimalgrænseværdien herfor (EØS-relevant tekst. )

text:
               3.4.2018

               DA

               Den Europæiske Unions Tidende

               L 87/9

         KOMMISSIONENS GENNEMFØRELSESFORORDNING (EU) 2018/520
   af 28. marts 2018
   om ændring af forordning (EU) nr. 37/2010 med henblik på klassifikation af stoffet solventnaphtha, let aromatisk, for så vidt angår maksimalgrænseværdien herfor
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 470/2009 af 6. maj 2009 om fællesskabsprocedurer for fastsættelse af grænseværdier for restkoncentrationer af farmakologisk virksomme stoffer i animalske fødevarer, om ophævelse af Rådets forordning (EØF) nr. 2377/90 og om ændring af Europa-Parlamentets og Rådets direktiv 2001/82/EF og Europa-Parlamentets og Rådets forordning (EF) nr. 726/2004 (1), særlig artikel 14 sammenholdt med artikel 17,
   under henvisning til udtalelse fra Det Europæiske Lægemiddelagentur udarbejdet af Udvalget for Veterinærlægemidler, og
   ud fra følgende betragtninger:

               (1)

               I henhold til artikel 17 i forordning (EF) nr. 470/2009 skal der ved en forordning fastsættes en maksimalgrænseværdi for restkoncentrationer (MRL'er) af farmakologisk virksomme stoffer, som er bestemt til anvendelse i Unionen i veterinærlægemidler til dyr bestemt til fødevareproduktion eller i biocidholdige produkter, der anvendes i husdyrbrug.

               (2)

               Tabel 1 i bilaget til Kommissionens forordning (EU) nr. 37/2010 (2) indeholder en liste over de farmakologisk virksomme stoffer og disses klassifikation med hensyn til MRL'er i animalske fødevarer.

               (3)

               Stoffet solventnaphtha, let aromatisk, er ikke opført i denne tabel.

               (4)

               Der er indgivet en ansøgning til Det Europæiske Lægemiddelagentur (EMA) om fastsættelse af MRL'er for solventnaphtha, let aromatisk, i alle arter bestemt til fødevareproduktion.

               (5)

               Anbefalingen fra EMA på grundlag af udtalelsen fra Udvalget for Veterinærlægemidler er, at det ikke er nødvendigt at fastsætte en MRL for solventnaphtha, let aromatisk, i alle arter bestemt til fødevareproduktion for at beskytte menneskers sundhed.

               (6)

               I henhold til artikel 5 i forordning (EF) nr. 470/2009 skal EMA overveje at anvende MRL'er, der er fastsat for et farmakologisk virksomt stof i en bestemt fødevare, i forbindelse med en anden fødevare hidrørende fra samme art, eller MRL'er, som er fastsat for et farmakologisk virksomt stof i en eller flere arter, i forbindelse med andre arter.

               (7)

               EMA har vurderet, at ekstrapolering af »MRL ikke påkrævet«-klassifikationen ikke er relevant for solventnaphtha, let aromatisk, eftersom anbefalingen gælder for alle arter bestemt til fødevareproduktion.

               (8)

               Forordning (EU) nr. 37/2010 bør derfor ændres.

               (9)

               Foranstaltningerne i denne forordning er i overensstemmelse med udtalelse fra Det Stående Udvalg for Veterinærlægemidler —

         VEDTAGET DENNE FORORDNING:
   Artikel 1
   Bilaget til forordning (EU) nr. 37/2010 ændres som anført i bilaget til nærværende forordning.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 28. marts 2018.

            På Kommissionens vegne

         Jean-Claude JUNCKER

            Formand

      (1)  EUT L 152 af 16.6.2009, s. 11.

      (2)  Kommissionens forordning (EU) nr. 37/2010 af 22. december 2009 om farmakologisk virksomme stoffer og disses klassifikation med hensyn til maksimalgrænseværdier for restkoncentrationer i animalske fødevarer (EUT L 15 af 20.1.2010, s. 1).

      BILAG
      Nedenstående stof indsættes i tabel 1 i bilaget til forordning (EU) nr. 37/2010 i den alfabetiske rækkefølge:

                     Farmakologisk virksomt stof

                     Restmarkør

                     Dyreart

                     MRL

                     Målvæv

                     Andre bestemmelser (jf. artikel 14, stk. 7, i forordning (EF) nr. 470/2009)

                     Terapeutisk klassifikation

                     »Solventnaphtha, let aromatisk, med en cumenkoncentration på højst 2,5 % og en benzenkoncentration på højst 0,0002 %

                     Ikke relevant

                     Alle arter bestemt til fødevareproduktion

                     MRL ikke påkrævet

                     Ikke relevant

                     Kun til anvendelse på huden.
                     Kun i en mængde, der ikke overstiger 15 μl solventnaphtha/kg legemsvægt

                     Ingen angivelse«.


title: Kommissionens gennemførelsesforordning (EU) 2018/523 af 28. marts 2018 om ændring af forordning (EU) nr. 37/2010 med henblik på klassifikation af stoffet fluazuron for så vidt angår maksimalgrænseværdien herfor (EØS-relevant tekst. )

text:
               4.4.2018

               DA

               Den Europæiske Unions Tidende

               L 88/1

         KOMMISSIONENS GENNEMFØRELSESFORORDNING (EU) 2018/523
   af 28. marts 2018
   om ændring af forordning (EU) nr. 37/2010 med henblik på klassifikation af stoffet fluazuron for så vidt angår maksimalgrænseværdien herfor
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 470/2009 af 6. maj 2009 om fællesskabsprocedurer for fastsættelse af grænseværdier for restkoncentrationer af farmakologisk virksomme stoffer i animalske fødevarer, om ophævelse af Rådets forordning (EØF) nr. 2377/90 og om ændring af Europa-Parlamentets og Rådets direktiv 2001/82/EF og Europa-Parlamentets og Rådets forordning (EF) nr. 726/2004 (1), særlig artikel 14 sammenholdt med artikel 17,
   under henvisning til udtalelse fra Det Europæiske Lægemiddelagentur udarbejdet af Udvalget for Veterinærlægemidler, og
   ud fra følgende betragtninger:

               (1)

               I henhold til artikel 17 i forordning (EF) nr. 470/2009 skal der ved en forordning fastsættes en maksimalgrænseværdi for restkoncentrationer (MRL'er) af farmakologisk virksomme stoffer, som er bestemt til anvendelse i Unionen i veterinærlægemidler til dyr bestemt til fødevareproduktion eller i biocidholdige produkter, der anvendes i husdyrbrug.

               (2)

               Tabel 1 i bilaget til Kommissionens forordning (EU) nr. 37/2010 (2) indeholder en liste over de farmakologisk virksomme stoffer og disses klassifikation med hensyn til MRL'er i animalske fødevarer.

               (3)

               Fluazuron er allerede opført i denne tabel som et tilladt stof til kvæg (gældende for muskel, fedt, lever og nyre), med undtagelse af dyr, hvis mælk anvendes til konsum.

               (4)

               Der er indgivet en ansøgning til Det Europæiske Lægemiddelagentur (EMA) om udvidelse af bestemmelserne om fluazuron til også at omfatte fisk.

               (5)

               EMA har på grundlag af udtalelsen fra Udvalget for Veterinærlægemidler anbefalet, at der fastsættes en MRL for fluazuron i fisk.

               (6)

               I henhold til artikel 5 i forordning (EF) nr. 470/2009 skal EMA overveje at anvende MRL'er, der er fastsat for et farmakologisk virksomt stof i en bestemt fødevare, i forbindelse med en anden fødevare hidrørende fra samme art, eller MRL'er, som er fastsat for et farmakologisk virksomt stof i en eller flere arter, i forbindelse med andre arter.

               (7)

               EMA har vurderet, at bestemmelserne vedrørende fluazuron bør ekstrapoleres til væv af alle drøvtyggere, bortset fra får, og til mælk fra kvæg.

               (8)

               Forordning (EU) nr. 37/2010 bør derfor ændres.

               (9)

               De berørte parter bør indrømmes en rimelig frist til at træffe de foranstaltninger, der måtte være nødvendige for at overholde den nye MRL.

               (10)

               Foranstaltningerne i denne forordning er i overensstemmelse med udtalelse fra Det Stående Udvalg for Veterinærlægemidler —

         VEDTAGET DENNE FORORDNING:
   Artikel 1
   Bilaget til forordning (EU) nr. 37/2010 ændres som anført i bilaget til nærværende forordning.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 3. juni 2018.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 28. marts 2018.

            På Kommissionens vegne

         Jean-Claude JUNCKER

            Formand

      (1)  EUT L 152 af 16.6.2009, s. 11.

      (2)  Kommissionens forordning (EU) nr. 37/2010 af 22. december 2009 om farmakologisk virksomme stoffer og disses klassifikation med hensyn til maksimalgrænseværdier for restkoncentrationer i animalske fødevarer (EUT L 15 af 20.1.2010, s. 1).

      BILAG
      I tabel 1 i bilaget til forordning (EU) nr. 37/2010 affattes rækken vedrørende fluazuron således:

                     Farmakologisk virksomt stof

                     Restmarkør

                     Dyreart

                     MRL

                     Målvæv

                     Andre bestemmelser (jf. artikel 14, stk. 7, i forordning (EF) nr. 470/2009)

                     Terapeutisk klassifikation

                     »Fluazuron

                     Fluazuron

                     Drøvtyggere, bortset fra kvæg og får

                     200 μg/kg

                     Muskel

                     Må ikke anvendes til dyr, hvis mælk anvendes til konsum

                     Antiparasitære lægemidler/midler mod ektoparasitter«

                     7 000  μg/kg

                     Fedt

                     500 μg/kg

                     Lever

                     500 μg/kg

                     Nyre

                     Kvæg

                     200 μg/kg

                     Muskel

                     Ingen angivelse

                     7 000  μg/kg

                     Fedt

                     500 μg/kg

                     Lever

                     500 μg/kg

                     Nyre

                     200 μg/kg

                     Mælk

                     Fisk

                     200 μg/kg

                     Muskel og skind i naturligt forhold

                     Ingen angivelse


title: Kommissionens gennemførelsesforordning (EU) 2018/613 af 20. april 2018 om godkendelse af PHMB (1415; 4.7) som et eksisterende aktivstof til anvendelse i biocidholdige produkter af produkttype 2 og 4 (EØS-relevant tekst. )

text:
               23.4.2018

               DA

               Den Europæiske Unions Tidende

               L 102/1

         KOMMISSIONENS GENNEMFØRELSESFORORDNING (EU) 2018/613
   af 20. april 2018
   om godkendelse af PHMB (1415; 4.7) som et eksisterende aktivstof til anvendelse i biocidholdige produkter af produkttype 2 og 4
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 89, stk. 1, tredje afsnit, og
   ud fra følgende betragtninger:

               (1)

               Der er ved Kommissionens delegerede forordning (EU) nr. 1062/2014 (2) opstillet en liste over eksisterende aktivstoffer, som skal vurderes med henblik på eventuel godkendelse til anvendelse i biocidholdige produkter. Denne liste omfatter PHMB (1415; 4.7).

               (2)

               PHMB (1415; 4.7) er blevet vurderet til anvendelse i produkter af produkttype 2, produkter til desinfektionsmidler og algedræbende midler, som ikke er beregnet til direkte anvendelse på mennesker eller dyr, og produkttype 4, fødevarer og foderstoffer, som beskrevet i bilag V til forordning (EU) nr. 528/2012.

               (3)

               Frankrig blev udpeget som kompetent vurderingsmyndighed og fremsendte vurderingsrapporterne sammen med sine henstillinger den 13. december 2016.

               (4)

               I overensstemmelse med artikel 7, stk. 2, i delegeret forordning (EU) nr. 1062/2014 fremsatte Udvalget for Biocidholdige Produkter den 4. oktober 2017 Det Europæiske Kemikalieagenturs udtalelser, hvori der var taget hensyn til den kompetente vurderingsmyndigheds konklusioner.

               (5)

               Det fremgår af disse udtalelser, at biocidholdige produkter af produkttype 2 og 4, som indeholder PHMB (1415; 4.7), kan forventes at opfylde kravene i artikel 19, stk. 1, litra b), i forordning (EU) nr. 528/2012, forudsat at visse specifikationer og betingelser vedrørende deres anvendelse er opfyldt.

               (6)

               Derfor bør PHMB (1415; 4.7) godkendes til anvendelse i biocidholdige produkter af produkttype 2 og 4, forudsat at visse specifikationer og betingelser er opfyldt.

               (7)

               I udtalelserne konkluderes det, at PHMB (1415; 4.7) opfylder kriterierne for at være meget persistent og toksisk i overensstemmelse med kriterierne i bilag XIII til Europa-Parlamentets og Rådets forordning (EF) nr. 1907/2006 (3). PHMB (1415; 4.7) opfylder derfor betingelserne i artikel 10, stk. 1, litra d), i forordning (EU) nr. 528/2012 og bør betragtes som kandidat til substitution.

               (8)

               I henhold til nævnte forordnings artikel 10, stk. 4, bør godkendelsen af et aktivstof, der betragtes som kandidat til substitution, gælde i højst syv år.

               (9)

               Med hensyn til anvendelse i produkttype 4 blev der i vurderingen ikke taget højde for, at biocidholdige produkter, der indeholder PHMB (1415; 4.7), kan indgå i materialer og genstande bestemt til direkte eller indirekte kontakt med fødevarer, jf. artikel 1, stk. 1, i Europa-Parlamentets og Rådets forordning (EF) nr. 1935/2004 (4). For sådanne materialer kan det kræves, at der fastsættes specifikke grænser for migration over i fødevarer, jf. artikel 5, stk. 1, litra e), i forordning (EF) nr. 1935/2004. Godkendelsen bør derfor ikke omfatte en sådan anvendelse, medmindre Kommissionen har vedtaget sådanne grænser, eller det ved ovennævnte forordning er blevet fastsat, at sådanne grænser ikke er nødvendige.

               (10)

               Da PHMB (1415; 4.7) opfylder kriterierne for at være meget persistent i henhold til bilag XIII i forordning (EF) nr. 1907/2006, bør behandlede artikler, som er behandlet med eller indeholder PHMB (1415; 4.7) være behørigt mærket, når de bringes i omsætning.

               (11)

               Der bør gå en rimelig tid, før et aktivstof godkendes, således at berørte parter kan træffe de fornødne forberedelser til at opfylde de nye krav.

               (12)

               Foranstaltningerne i denne forordning er i overensstemmelse med udtalelse fra Det Stående Udvalg for Biocidholdige Produkter —

         VEDTAGET DENNE FORORDNING:
   Artikel 1
   PHMB (1415; 4.7) godkendes som et aktivstof til anvendelse i biocidholdige produkter af produkttype 2, og 4 med forbehold for specifikationerne og betingelserne i bilaget.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 20. april 2018.

            På Kommissionens vegne

         Jean-Claude JUNCKER

            Formand

      (1)  EUT L 167 af 27.6.2012, s. 1.

      (2)  Kommissionens delegerede forordning (EU) nr. 1062/2014 af 4. august 2014 om det arbejdsprogram for systematisk undersøgelse af alle eksisterende aktivstoffer i biocidholdige produkter, der er omhandlet i Europa-Parlamentets og Rådets forordning (EU) nr. 528/2012 (EUT L 294 af 10.10.2014, s. 1).

      (3)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).

      (4)  Europa-Parlamentets og Rådets forordning (EF) nr. 1935/2004 af 27. oktober 2004 om materialer og genstande bestemt til kontakt med fødevarer og om ophævelse af direktiv 80/590/EØF og 89/109/EØF (EUT L 338 af 13.11.2004, s. 4).

      BILAG

                  Almindeligt anvendt navn

                  IUPAC-navn
                  Identifikationsnr.

                  Aktivstoffets minimumsrenhedsgrad (1)

                  Dato for godkendelse

                  Udløbsdato for godkendelsen

                  Produkttype

                  Særlige betingelser

                  PHMB (1415; 4.7) (polyhexamethylenbiguanidhydrochlorid med en gennemsnitlig antalsmiddelmolekylvægt (Mn) på 1415 og en gennemsnitlig polydispersitet (PDI) på 4,7)

                  IUPAC-navn:
                  copoly(bisiminoimidocarbonyl, hexamethylenhydrochlorid), (iminoimidocarbonyl, hexamethylenhydrochlorid)
                  EF-nr.: foreligger ikke
                  CAS-nr.: 32289-58-0 og 1802181-67-4

                  943 g/kg (beregnet tørvægt).
                  Aktivstoffet som industrielt fremstillet er en vandig opløsning af 20 vægtprocent af PHMB (1415; 4,7)

                  1. november 2019

                  31. oktober 2026

                  2

                  PHMB (1415; 4.7) betragtes som kandidat til substitution i overensstemmelse med artikel 10, stk. 1, litra d), i forordning (EU) nr. 528/2012.
                  Godkendelser af biocidholdige produkter meddeles på følgende betingelser:

                              1)

                              Ved vurderingen af produktet skal der lægges særlig vægt på den eksponering, de risici og den effektivitet, der er forbundet med enhver anvendelse, som er omfattet af ansøgningen om godkendelse, men som ikke har været behandlet i risikovurderingen af aktivstoffet på EU-plan.

                              2)

                              I betragtning af de risici, der er konstateret for de anvendelser, der er vurderet, skal der ved vurderingen af produktet lægges særlig vægt på:

                                          a)

                                          erhvervsmæssige brugere

                                          b)

                                          ikke-erhvervsmæssige brugere

                                          c)

                                          sekundær eksponering af den almindelige offentlighed og af småbørn

                                          d)

                                          miljøet, overfladevand, sedimenter og jord.

                        Behandlede artikler kan bringes i omsætning på følgende betingelse:
                  Den person, der er ansvarlig for at bringe en behandlet artikel, der er behandlet med eller indeholder PHMB (1415; 4.7) skal sikre, at mærkningen af den behandlede artikel indeholder de oplysninger, der er nævnt i artikel 58, stk. 3, andet afsnit, i forordning (EU) nr. 528/2012.

                  4

                  PHMB (1415; 4.7) betragtes som kandidat til substitution i overensstemmelse med artikel 10, stk. 1, litra d), i forordning (EU) nr. 528/2012.
                  Godkendelser af biocidholdige produkter meddeles på følgende betingelser:

                              1)

                              Ved vurderingen af produktet skal der lægges særlig vægt på den eksponering, de risici og den effektivitet, der er forbundet med enhver anvendelse, som er omfattet af ansøgningen om godkendelse, men som ikke har været behandlet i risikovurderingen af aktivstoffet på EU-plan.

                              2)

                              I betragtning af de risici, der er konstateret for de anvendelser, der er vurderet, skal der ved vurderingen af produktet lægges særlig vægt på:

                                          a)

                                          erhvervsmæssige brugere

                                          b)

                                          ikke-erhvervsmæssige brugere

                                          c)

                                          sekundær eksponering af den almindelige offentlighed og af småbørn

                                          d)

                                          miljøet, overfladevand, sedimenter og jord.

                              3)

                              For produkter, som kan føre til restkoncentrationer i fødevarer eller foder, undersøges behovet for at fastsætte nye eller ændre eksisterende maksimalgrænseværdier (i det følgende benævnt »MRL'er«) i overensstemmelse med Europa-Parlamentets og Rådets forordning (EF) nr. 470/2009 (2) eller Europa-Parlamentets og Rådets forordning (EF) nr. 396/2005 (3), og der træffes alle hensigtsmæssige risikobegrænsende foranstaltninger for at sikre, at gældende maksimalgrænseværdier ikke overskrides.

                              4)

                              Produkter må ikke indgå i materialer og genstande bestemt til kontakt med fødevarer, jf. artikel 1, stk. 1, i forordning (EF) nr. 1935/2004, medmindre Kommissionen har fastsat specifikke grænser for migration af PHMB (1415; 4.7) over i fødevarer, eller det ved ovennævnte forordning er blevet fastsat, at sådanne grænser ikke er nødvendige.
                              Behandlede artikler kan bringes i omsætning på følgende betingelse:
                              Den person, der er ansvarlig for at bringe en behandlet artikel, der er behandlet med eller indeholder PHMB (1415; 4.7) skal sikre, at mærkningen af den behandlede artikel indeholder de oplysninger, der er nævnt i artikel 58, stk. 3, andet afsnit, i forordning (EU) nr. 528/2012.

         (1)  Renheden som angivet i denne kolonne er minimumsrenhedsgraden af det vurderede aktivstof. Aktivstoffet i det produkt, der bringes i omsætning, kan have samme eller en anden renhedsgrad, hvis der er påvist teknisk ækvivalens med det vurderede aktivstof.

         (2)  Europa-Parlamentets og Rådets forordning (EF) nr. 470/2009 af 6. maj 2009 om fællesskabsprocedurer for fastsættelse af grænseværdier for restkoncentrationer af farmakologisk virksomme stoffer i animalske fødevarer, om ophævelse af Rådets forordning (EØF) nr. 2377/90 og om ændring af Europa-Parlamentets og Rådets direktiv 2001/82/EF og Europa-Parlamentets og Rådets forordning (EF) nr. 726/2004 (EUT L 152 af 16.6.2009, s. 11).

         (3)  Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (EUT L 70 af 16.3.2005, s. 1)


title: Kommissionens gennemførelsesforordning (EU) 2018/671 af 2. maj 2018 om at gøre importen af elektriske cykler med oprindelse i Folkerepublikken Kina til genstand for registrering

text:
               3.5.2018

               DA

               Den Europæiske Unions Tidende

               L 113/4

         KOMMISSIONENS GENNEMFØRELSESFORORDNING (EU) 2018/671
   af 2. maj 2018
   om at gøre importen af elektriske cykler med oprindelse i Folkerepublikken Kina til genstand for registrering
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»antidumpinggrundforordningen«), særlig artikel 14, stk. 5,
   under henvisning til Europa-Parlamentets og Rådets forordning (EU) 2016/1037 af 8. juni 2016 om beskyttelse mod subsidieret indførsel fra lande, der ikke er medlemmer af Den Europæiske Union (2) (»antisubsidiegrundforordningen«), særlig artikel 24, stk. 5,
   efter at have underrettet medlemsstaterne, og
   ud fra følgende betragtninger:

               (1)

               Den 20. oktober 2017 offentliggjorde Europa-Kommissionen (»Kommissionen«) en meddelelse i Den Europæiske Unions Tidende
                   (3) (»AD-indledningsmeddelelsen«') om indledning af en antidumpingprocedure (»antidumpingproceduren«) vedrørende importen til Unionen af elektriske cykler med oprindelse i Folkerepublikken Kina (»Kina«) som følge af en klage, der blev indgivet den 8. september 2017 af European Bicycle Manufacturers Association (»klageren« eller »EBMA«) på vegne af producenter, der tegnede sig for mere end 25 % af den samlede EU-produktion af elektriske cykler.

               (2)

               Den 21. december 2017 offentliggjorde Europa-Kommissionen en meddelelse i Den Europæiske Unions Tidende
                   (4) (»AS-indledningsmeddelelsen«) om indledning af en antisubsidieprocedure (»antisubsidieproceduren«) vedrørende importen til Unionen af elektriske cykler med oprindelse i Kina som følge af en klage, der blev indgivet den 8. november 2017 af klageren på vegne af producenter, der tegnede sig for mere end 25 % af den samlede EU-produktion af elektriske cykler.

         1.   DEN PÅGÆLDENDE VARE OG SAMME VARE

               (3)

               Den vare, der er genstand for registrering (»den pågældende vare«) i begge procedurer er pedalcykler med elektrisk hjælpemotor med oprindelse i Kina, i øjeblikket henhørende under KN-kode 8711 60 10 og ex 8711 60 90 (Taric-kode 8711609010). KN- og Taric-koderne angives kun til orientering.

         2.   ANMODNING

               (4)

               Klageren anførte i sin klage, at man havde til hensigt at anmode om registrering. Den 31. januar 2018 indgav klageren en anmodning om registrering i henhold til antidumpinggrundforordningens artikel 14, stk. 5, og antisubsidiegrundforordningens artikel 24, stk. 5. Klageren anmodede om, at importen af den pågældende vare gøres til genstand for registrering, således at der senere kan anvendes foranstaltninger mod denne import fra datoen for en sådan registrering, forudsat at alle betingelserne i grundforordningen er opfyldt.

         3.   BEGRUNDELSE FOR REGISTRERING

               (5)

               I henhold til antidumpinggrundforordningens artikel 14, stk. 5, og antisubsidiegrundforordningens artikel 24, stk. 5, kan Kommissionen pålægge toldmyndighederne at tage de nødvendige skridt til at registrere importen, således at der senere kan anvendes foranstaltninger over for denne import fra datoen for en sådan registrering, forudsat at alle betingelserne i grundforordningerne er opfyldt. Importen kan gøres til genstand for registrering efter anmodning fra EU-erhvervsgrenen, hvis anmodningen herom indeholder tilstrækkelige beviser til at begrunde en sådan foranstaltning

               (6)

               Ifølge klageren er registreringen berettiget, eftersom den pågældende vare dumpes og subsidieres. EU-erhvervsgrenen forvoldes væsentlig skade som følge af en stigning i lavprisimporten, som vil undergrave den afhjælpende virkning af en eventuel endelig told ved at gøre oplagring muligt forud for salgssæsonen 2018.

               (7)

               Kommissionen analyserede anmodningen i lyset af antidumpinggrundforordningens artikel 10, stk. 4, og antisubsidiegrundforordningens artikel 16, stk. 4.

               (8)

               Vedrørende anmodningens dumpingaspekt undersøgte Kommissionen, om importørerne havde kendskab til eller burde have haft kendskab til omfanget af denne dumping og til den påståede eller konstaterede skade. Kommissionen undersøgte også, hvorvidt der var en yderligere betydelig stigning i importen, som på baggrund af tidspunktet for den og omfanget af den samt andre omstændigheder i alvorlig grad vil kunne undergrave den afhjælpende virkning af den endelige antidumpingtold, der skal anvendes.

               (9)

               Vedrørende anmodningens subsidieaspekt undersøgte Kommissionen, om der for den pågældende subsidierede vare er kritiske omstændigheder, under hvilke skade, der vanskeligt kan afhjælpes, forårsages af en omfattende import inden for et forholdsvis kort tidsrum af en vare, der drager fordel af udligningsberettigede subsidier, samt om det anses for påkrævet at pålægge denne import en udligningstold med tilbagevirkende kraft for at hindre, at der på ny vil blive forvoldt en sådan skade.

         3.1.   Importørernes kendskab til dumpingen, omfanget heraf og den påståede skade

               (10)

               For så vidt angår dumping har Kommissionen på dette stadie tilstrækkelige beviser for, at den pågældende vare importeres fra Kina til dumpingpriser. Klageren fremlagde navnlig beviser vedrørende den normale værdi på grundlag af hjemmemarkedspriserne og baseret på valget af Schweiz i henhold til antidumpinggrundforordningens artikel 2, stk. 7.

               (11)

               Beviserne for dumping er baseret på en sammenligning af den således fastsatte normale værdi og eksportprisen ab fabrik for den pågældende vare ved salg til eksport til Unionen. Overordnet set og i betragtning af omfanget af de påståede dumpingmargener, som varierede fra 193 % til 430 %, er der på nuværende tidspunkt tilstrækkelige beviser for, at eksportørerne foretager dumping.

               (12)

               Disse oplysninger fremgik af meddelelsen om indledning af denne procedure, som blev offentliggjort den 20. oktober 2017.

               (13)

               Giant, en eksporterende producent med en forretningsmæssigt forbundet importør, påstod, at indledningen af en antidumpingundersøgelse ikke var tilstrækkeligt til at fastslå, om der var kendskab til, at der foregår dumping.

               (14)

               Gennem offentliggørelsen i Den Europæiske Unions Tidende er meddelelsen et offentligt dokument, der er tilgængeligt for alle importører. Desuden har importørerne i deres egenskab af interesserede parter i undersøgelsen adgang til den ikke-fortrolige udgave af klagen. Kommissionen fandt derfor, at importørerne havde kendskab til eller burde have haft kendskab til den påståede dumpingpraksis, omfanget heraf og den påståede skade senest på det pågældende tidspunkt.

               (15)

               Samme interesserede part påstod, at en importør ikke kunne forventes at have kendskab til anvendelsen af antidumpinggrundforordningens artikel 2, stk. 7, og endnu mindre være i stand til at forudsige den normale værdi, som de kinesiske eksportpriser til EU skulle sammenlignes med.

               (16)

               Kommissionen bemærkede, at anvendelsen af antidumpinggrundforordningens artikel 2, stk. 7, blev nævnt i klagen og desuden omtalt i indledningsmeddelelsen.

               (17)

               Klagen indeholdt også tilstrækkelige beviser for en påstået skade og viste et markant fald i EU-erhvervsgrenens markedsandel fra 42,5 % i 2014 til 28,6 % i den periode, der anvendtes i klagen, lav og faldende rentabilitet fra 3,4 % af omsætningen i 2014 til 2,1 % i den periode, der anvendtes i klagen, samt underbudsberegninger på mellem 153 % og 206 %.

               (18)

               Kommissionen konkluderede derfor, at det første kriterium for registrering var opfyldt, hvad angår anmodningens dumpingaspekt.

         3.2.   Yderligere betydelig stigning i importen

               (19)

               Eurostats data giver ikke mulighed for en fyldestgørende analyse af udviklingen i importen af elektriske cykler til Unionen. Selv om undersøgelsesperioden startede i oktober 2016 blev omtrent 99 % af importen af elektriske cykler indtil januar 2017 klassificeret under en KN-kode, der også omfattede andre varer.

               (20)

               I denne forbindelse fremlagde klageren detaljerede tal baseret på eksportdata fra de kinesiske toldmyndigheder for perioden januar 2014 til februar 2018. På grundlag af bemærkninger fra interesserede parter og en afstemning af statistikkerne fandt Kommissionen, at der er en forskydelse på to måneder mellem eksporten fra Kina og importen til Unionen.

               (21)

               I sin analyse fandt Kommissionen derfor, at de kinesiske toldmyndigheders eksportdata indeholdt tilstrækkelige umiddelbare beviser for importen til Unionen med en forskydelse på to måneder til forsendelse. For at fastsætte importmængden i undersøgelsesperioden (dvs. 1. oktober 2016-30. september 2017) anvendte Kommissionen således de kinesiske eksportdata for perioden mellem august 2016 og juli 2017.

               (22)

               Eksportmængden fra Kina til Unionen steg med 82 % i perioden fra november 2017 til februar 2018 i forhold til perioden fra november 2016 til februar 2017. Desuden var den gennemsnitlige månedlige eksportmængde fra Kina til Unionen i perioden fra november 2017 til februar 2018 64 % højere end den gennemsnitlige månedlige importmængde til Unionen i undersøgelsesperioden. Kommissionen fandt, at disse tal var bevis for en væsentlig stigning i importen.

               (23)

               En række ikke forretningsmæssigt forbundne importører og Giant påstod, at de rå kinesiske eksportdata, som klageren baserede sin anmodning om registrering på, burde fremlægges i det ikke-fortrolige dossier for at sikre kildens og dataenes pålidelighed. Importørerne påstod, at de anvendte koder ikke fremgik af oplysningerne og kunne omfatte andre varer.

               (24)

               Klageren sendte de detaljerede statistikker, som den havde anvendt i sin anmodning, til Kommissionen. Fremlægningen af disse data ville være en overtrædelse af ophavsrettigheder. Klageren fremlagde imidlertid de samlede eksporttal pr. måned og pr. år i den ikke-fortrolige udgave af anmodningen. Klageren anførte desuden, at oplysningerne stammede fra de kinesiske toldmyndigheder, opremsede de anvendte koder og gjorde rede for sin metode til at udelukke andre varer end den pågældende vare. Der var således tale om en kendt og offentlig kilde mod betaling. Desuden blev disse data i vidt omfang bekræftet af Eurostats oplysninger for den tilgængelige periode. Ingen andre interesserede parter foreslog alternative data eller metoder. Under disse omstændigheder og i betragtning af omfanget af de fremlagte samlede data og den anvendte metode i det ikke-fortrolige dossier fandt Kommissionen, at den pågældende part ikke behøver råde over inputdata for at udøve sin ret til forsvar. Påstanden blev derfor afvist.

               (25)

               Enkelte ikke forretningsmæssigt forbundne importører påstod desuden, at oplagring ikke var en mulighed på grund af den lange lead time mellem udformning og levering. I den forbindelse fandt Kommissionen, at denne lead time fra udformningen af en elektrisk cykel til den faktiske levering ikke udelukkede muligheden for oplagring af en allerede udformet elektrisk cykel, navnlig i betragtning af oplysningerne i klagen vedrørende den uudnyttede kapacitet i Kina. Endvidere støttede de tilgængelige statistiske oplysninger påstanden om, at der var en væsentlig stigning i importen. Påstanden blev derfor afvist.

               (26)

               En række ikke forretningsmæssigt forbundne importører og Giant afviste, at stigningen i den kinesiske eksport var bevis for en yderligere væsentlig stigning i importen, og påstod, at den afspejlede det sæsonbetingede salg af elektriske cykler. Kommissionen fandt, at en sammenligning år-for år ikke blev påvirket af sæsonbetingede påvirkninger, og fremlagde bevis for en stigning på 82 % i importmængden siden indledningen af sagen. Påstanden blev derfor afvist.

               (27)

               Giant afviste, at stigningen i importen var betydelig, og påstod, at den var under eller på niveau med den samlede vækst i EU-efterspørgslen efter elektriske cykler. Giant citerede publikationer fra Confederation of the European Bicycle Industry (»CONEBI«), der anslog denne vækst til 22,2 % i 2016 sammenlignet med 2015, og fra EBMA, altså klageren, som anslog væksten for 2017 til 23 % sammenlignet med 2016. Giant påstod, at oktober 2017 var det rette udgangspunkt for at vurdere stigningen i importen. På grundlag af Eurostats importdata beregnede Giant, at den månedlige import af elektriske cykler var steget med 8,7 % mellem oktober 2017 og januar 2018.

               (28)

               Kommissionen bemærker, at Giant påstod, at forsendelsestiden mellem eksporten fra Kina og importen til Unionen »mindst var en eller to måneder«. Som et resultat heraf svarede importen i oktober 2017 til eksporten fra Kina, som blev fremstillet i august 2017, altså før indledningen af undersøgelsen. Desuden var den gennemsnitlige månedlige eksportmængde fra Kina til Unionen i perioden fra august 2017 til februar 2018 36 % højere end den gennemsnitlige månedlige importmængde til Unionen i undersøgelsesperioden. Denne vækst tog ikke højde for den meget betydelige stigning i importen, som allerede forekom i undersøgelsesperioden, og ligger ikke desto mindre langt over væksten i efterspørgslen på EU-markedet i 2016 og 2017.

               (29)

               Kommissionen konkluderede derfor, at det andet kriterium for registrering også var opfyldt, hvad angår anmodningens dumpingaspekt.

         3.3.   Undergravning af toldens afhjælpende virkninger

               (30)

               Kommissionen har tilstrækkelige umiddelbare beviser for, at der vil opstå yderligere skade som følge af en fortsat stigning i importen fra Kina til stadigt faldende priser.

               (31)

               Som fastslået i betragtning 19-29 foreligger der tilstrækkelige beviser for en væsentlig stigning i importen af den pågældende vare.

               (32)

               Desuden foreligger der bevis for en faldende tendens i importpriserne for den pågældende vare. Den gennemsnitlige pris ved import fra Kina til Unionen var nemlig 8 % lavere i perioden fra november 2017 til februar 2018 end i perioden fra november 2016 til februar 2017 og 7 % lavere end i undersøgelsesperioden.

               (33)

               Andre forhold viser, at den yderligere væsentlige stigning i import sandsynlighed i alvorlig grad vil undergrave den afhjælpende virkning af den told, der skal indføres. Det er faktisk rimeligt at antage, at importen af den pågældende vare vil kunne øges yderligere forud for vedtagelsen af eventuelle midlertidige foranstaltninger, da dette senest vil finde sted omkring den 20. juli, hvilket vil falde sammen med udløbet af salgssæsonen af elektriske cykler i 2018.

               (34)

               Det er således sandsynligt, at en sådan yderligere stigning i importen efter indledningen af sagen i betragtning af tidspunktet, mængden og andre omstændigheder (f.eks. overkapaciteten i Kina og de kinesiske eksporterende producenters prisadfærd) i alvorlig grad vil kunne undergrave den afhjælpende virkning af en endelig told, medmindre denne told anvendes med tilbagevirkende kraft.

               (35)

               Kommissionen konkluderede derfor, at det tredje kriterium for registrering også var opfyldt, hvad angår anmodningens dumpingaspekt.

         3.4.   Skade, der vanskeligt kan afhjælpes, er forårsaget af en omfattende import af en subsidieret vare inden for et forholdsvis kort tidsrum

               (36)

               For så vidt angår subsidiering, har Kommissionen tilstrækkelige beviser for, at importen af den pågældende vare fra Kina subsidieres. De påståede subsidier består bl.a. af i) direkte overførsel af midler eller forpligtelser, f.eks. tilskud, præferencelån, målrettede kreditter fra statsejede banker og private banker samt eksportkreditter og -garantier og eksportforsikring, ii) indtægter, som staten giver afkald på, eller som ikke opkræves, f.eks. indkomstskattenedsættelser eller -fritagelser, nedsættelse af importtold, skattelettelser og momsfritagelser og -nedsættelser, og iii) statslig levering af råvarer, jordarealer og energi mod utilstrækkeligt vederlag. Disse beviser blev gjort tilgængelige i den åbne udgave af klagen og i notatet om tilstrækkelige beviser.

               (37)

               Det hævdes, at ovenstående ordninger udgør subsidier, eftersom de omfatter et finansielt bidrag fra regeringen i Folkerepublikken Kina eller andre regionale myndigheder (herunder offentlige organer), hvorved de eksporterende producenter af den pågældende vare opnår en fordel. Det hævdes, at ordningerne er betingede af eksportresultater og/eller anvendelse af indenlandske varer frem for importerede varer og/eller er begrænset til visse sektorer og/eller virksomhedstyper og/eller områder, og at de derfor er specifikke og udligningsberettigede.

               (38)

               Det fremgår derfor af de beviser, der er til rådighed på nuværende tidspunkt, at eksporten af den pågældende vare er begunstiget ved udligningsberettigede subsidier.

               (39)

               Endvidere har Kommissionen tilstrækkelige beviser for, at de eksporterende producenters subsidieringspraksis forvolder EU-erhvervsgrenen væsentlig skade. I klagen og i de efterfølgende redegørelser vedrørende anmodningerne om registrering viser dokumentationen vedrørende importmængden, at der var en meget stor stigning i importen både i absolutte tal og målt i markedsandel i perioden mellem 2014 og undersøgelsesperioden samt i de seneste måneder. Den foreliggende dokumentation viser specifikt, at de kinesiske eksporterende producenter har mere end tredoblet mængden af den pågældende vare, der eksporteres til Unionen, fra 219 000 enheder til 703 000 enheder (en stigning på + 484 000 enheder), hvilket resulterede i en markant stigning i markedsandelen fra 19,2 % til 33 %. Den samme tendens fortsatte desuden mellem november 2017 og februar 2018, jf. betragtning 22. Samlet set fremgår det af de foreliggende oplysninger, at den massive stigning i importen af elektriske cykler fra Kina har betydelige negative konsekvenser for EU-erhvervsgrenens resultater, herunder negativ rentabilitet. Beviserne vedrørende skadesfaktorerne i antidumpinggrundforordningens artikel 3, stk. 5, og i antisubsidiegrundforordningens artikel 8, stk. 4, udgøres af data, der er indeholdt i klagerne og de efterfølgende redegørelser vedrørende registrering.

               (40)

               Desuden foretog Kommissionen på dette stadie en vurdering af, om den forvoldte skade var vanskelig at afhjælpe. Når kinesiske leverandører er integreret i forsyningskæden hos EU-erhvervsgrenens kunder, kan disse kunder være tilbageholdende med at skifte leverandør til fordel for EU-producenter. Desuden er det ikke sandsynligt, at EU-erhvervsgrenens kunder vil acceptere EU-erhvervsgrenens højere priser, selv hvis Kommissionen hypotetisk set fremover indførte udligningsforanstaltninger uden tilbagevirkende kraft. Denne trussel om permanent tab af markedsandel eller reduceret indtægt udgør en skade, der vanskeligt kan afhjælpes.

         3.5.   Hindring af fornyet skade

               (41)

               I lyset af oplysningerne i betragtning 39 og overvejelserne i betragtning 40 fandt Kommissionen det nødvendigt at forberede den mulige indførelse af foranstaltninger med tilbagevirkende kraft ved at indføre registrering med henblik på at hindre fornyelse af denne skade.

         4.   SAGSFORLØB

               (42)

               Kommissionen har derfor konkluderet, at der foreligger tilstrækkelige beviser til at berettige registreringen af importen af den pågældende vare i henhold til antidumpinggrundforordningens artikel 14, stk. 5, og antisubsidiegrundforordningens artikel 24, stk. 5.

               (43)

               Alle interesserede parter opfordres til at tilkendegive deres synspunkter skriftligt og fremlægge dokumentation herfor. Kommissionen kan desuden høre interesserede parter, hvis de anmoder skriftligt herom og kan godtgøre, at der foreligger særlige grunde til, at de bør høres.

         5.   REGISTRERING

               (44)

               I henhold til antidumpinggrundforordningens artikel 14, stk. 5, og antisubsidiegrundforordningens artikel 24, stk. 5, bør importen af den pågældende vare gøres til genstand for registrering for at sikre, at hvis undersøgelsen skulle føre til indførelsen af antidumping- og/eller udligningstold, kan denne told, hvis de nødvendige betingelser er opfyldt, opkræves med tilbagevirkende kraft på den registrerede import i overensstemmelse med gældende retlige bestemmelser.

               (45)

               Enhver fremtidig forpligtelse udspringer af resultaterne af henholdsvis antidumping- og antisubsidieundersøgelsen.

               (46)

               I de påstande i klagen, hvori der anmodes om indledning af en antidumpingundersøgelse, antages der at være tale om en gennemsnitlig dumpingmargen på mellem 193 % og 430 % og en gennemsnitlig skadestærskel på 189 % for den pågældende vare. Beløbet for den mulige fremtidige betalingsforpligtelse er fastsat til skadestærsklen vurderet på grundlag af klagen, dvs. 189 % i en værditold på cif-importværdien af den pågældende vare.

               (47)

               På dette stadie i undersøgelsen er det ikke endnu muligt at anslå størrelsen af subsidieringen. I de påstande i klagen, hvori der anmodes om indledning af en antisubsidieundersøgelse, antages der at være tale om en skadestærskel på 189 % for den pågældende vare. Beløbet for den mulige fremtidige betalingsforpligtelse er fastsat til skadestærsklen vurderet på grundlag af antisubsidieklagen, nemlig 189 % i værditold på cif-importværdien af den pågældende vare.

         6.   BEHANDLING AF PERSONOPLYSNINGER

               (48)

               Personoplysninger, som indsamles i forbindelse med denne registrering, vil blive behandlet i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (5) —

         VEDTAGET DENNE FORORDNING:
   Artikel 1
   1.   I medfør af artikel 14, stk. 5, i forordning (EU) 2016/1036 og artikel 24, stk. 5, i forordning (EU) 2016/1037 pålægges det hermed toldmyndighederne at tage de nødvendige skridt til registrering af importen til Unionen af pedalcykler med elektrisk hjælpemotor, i øjeblikket henhørende under KN-kode 8711 60 10 og ex 8711 60 90 (Taric-kode 8711609010), med oprindelse i Folkerepublikken Kina.
   2.   Registreringen ophører ni måneder efter datoen for denne forordnings ikrafttrædelse.
   3.   Alle interesserede parter opfordres til skriftligt at give deres synspunkter til kende, fremlægge beviser eller anmode om at blive hørt senest 21 dage efter offentliggørelsen af denne forordning.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 2. maj 2018.

            På Kommissionens vegne

         Jean-Claude JUNCKER

            Formand

      (1)  EUT L 176 af 30.6.2016, s. 21.

      (2)  EUT L 176 af 30.6.2016, s. 55.

      (3)  EUT C 353 af 20.10.2017, s. 19.

      (4)  EUT C 440 af 21.12.2017, s. 22.

      (5)  EFT L 8 af 12.1.2001, s. 1.


title: Kommissionens gennemførelsesforordning (EU) 2018/693 af 7. maj 2018 om fravigelse af Rådets forordning (EF) nr. 1967/2006 for så vidt angår forbuddet mod fiskeri hen over beskyttede habitater, mindsteafstanden fra kysten og mindstedybden for fiskeri med gangui-trawlere i visse franske territorialfarvande (Provence-Alpes-Côte d'Azur)

text:
               8.5.2018

               DA

               Den Europæiske Unions Tidende

               L 117/13

         KOMMISSIONENS GENNEMFØRELSESFORORDNING (EU) 2018/693
   af 7. maj 2018
   om fravigelse af Rådets forordning (EF) nr. 1967/2006 for så vidt angår forbuddet mod fiskeri hen over beskyttede habitater, mindsteafstanden fra kysten og mindstedybden for fiskeri med gangui-trawlere i visse franske territorialfarvande (Provence-Alpes-Côte d'Azur)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet, om ændring af forordning (EØF) nr. 2847/93 og om ophævelse af forordning (EF) nr. 1626/94 (1), særlig artikel 4, stk. 5, og artikel 13, stk. 5 og 10, og
   ud fra følgende betragtninger:

               (1)

               I henhold til artikel 4, stk. 1, i forordning (EF) nr. 1967/2006 er det forbudt at anvende trawl, skrabere, snurpenot, vod brugt fra fartøj, strandvod eller lignende redskaber til fiskeri hen over havgræsenge af især Posidonia oceanica eller af andre marine frøplanter.

               (2)

               Kommissionen kan på anmodning af en medlemsstat give tilladelse til fravigelse af artikel 4, stk. 1, i forordning (EF) nr. 1967/2006, såfremt en række betingelser i artikel 4, stk. 5, er opfyldt.

               (3)

               I henhold til artikel 13, stk. 1, i forordning (EF) nr. 1967/2006 er det forbudt at anvende trukne redskaber inden for 3 sømil fra kysten eller inden for 50 m-dybdekurven, hvis en sådan dybde nås tættere på kysten.

               (4)

               Kommissionen kan på anmodning af en medlemsstat give tilladelse til fravigelse af artikel 13, stk. 1, i forordning (EF) nr. 1967/2006, såfremt en række betingelser fastsat i artikel 13, stk. 5 og 9, er opfyldt.

               (5)

               Den 18. maj 2011 modtog Kommissionen en anmodning fra Frankrig om tilladelse til fravigelse af artikel 4, stk. 1, første afsnit, artikel 13, stk. 1, første afsnit, og artikel 13, stk. 2, i nævnte forordning med henblik på fiskeri med gangui-trawlere hen over havgræsenge af arten Posidonia oceanica og inden for 3 sømil fra kysten, uanset dybde, i visse havområder i de franske territorialfarvande.

               (6)

               Den fravigelse, som Frankrig anmodede om, opfyldte betingelserne i artikel 4, stk. 5, og artikel 13, stk. 5 og 9, i forordning (EF) nr. 1967/2006 og blev bevilget til den 6. juni 2017 ved Kommissionens gennemførelsesforordning (EU) nr. 586/2014 (2).

               (7)

               Den 16. juni 2017 modtog Kommissionen en anmodning fra Frankrig om fravigelser efter den 6. juni 2017. Frankrig forelagde ajourførte informationer og data som begrundelse for fravigelserne, herunder en gennemførelsesrapport for den forvaltningsplan, som Frankrig vedtog den 13. maj 2014 (3).

               (8)

               Anmodningen vedrører fiskeri fra fartøjer med en længde overalt på mindre end eller lig med 12 m og en motoreffekt på mindre end eller lig med 85 kW eller med bundtrukne redskaber, der traditionelt udføres på Posidonia-bevoksninger, jf. artikel 4, stk. 5, første afsnit, i forordning (EF) nr. 1967/2006.

               (9)

               Den Videnskabelige, Tekniske og Økonomiske Komité for Fiskeri (STECF) vurderede på sit 55. plenarmøde, der blev afholdt i juli 2017 den fravigelse, som Frankrig har anmodet om, og den pågældende gennemførelsesrapport. STECF vurderede på sit 56. plenarmøde, der blev afholdt i november 2017, de af Frankrig forelagte supplerende data og præciseringer. STECF konkluderede, at de data, som de franske myndigheder havde forelagt, ikke var tilstrækkelige, og at kvaliteten af disse data burde forbedres. Frankrig forelagde derefter Kommissionen tilstrækkelige præciseringer. Det er grundet gangui-trawleres nuværende egenskaber ikke muligt at opnå fuldstændige oplysninger om de pågældende fartøjers aktiviteter, da mindre fartøjer er undtaget fra visse bestemmelser i EF-kontrolordningen, såsom registrering af fiskerilogbogsdata og fartøjsovervågningssystemet. For så vidt angår kravene i forordning (EF) nr. 1967/2006 begrundede Frankrig med de forelagte videnskabelige og tekniske data de fravigelser, der er anmodet om. Endvidere traf Frankrig specifikke foranstaltninger, herunder en komplet række nye kontrol- og overvågningsforanstaltninger, der vil gøre det muligt at bekræfte vurderingen af fiskeri med gangui-trawlere. Disse foranstaltninger er fastsat ved det nationale dekret (4), der blev vedtaget den 16. marts 2018.

               (10)

               Frankrig bør på grundlag af videnskabelige og tekniske data forelægge en ajourført kortlægning af Posidonia-havgræsengene samt en årlig rapport for så vidt angår gennemførelsen af de supplerende kontrol- og overvågningsforanstaltninger og overholdelsen af kravene for tilladelse til de pågældende fravigelser, herunder oplysninger om enhver nødvendig foranstaltning, der træffes. På dette grundlag vurderer Kommissionen, at de fravigelser, som Frankrig har anmodet om, opfylder betingelserne i artikel 4, stk. 5, og artikel 13, stk. 5 og 9, i forordning (EF) nr. 1967/2006.

               (11)

               Fiskeriet berører ca. 15 % af det areal, der er dækket af havgræsenge af arten Posidonia oceanica inden for det område, der er omfattet af den franske forvaltningsplan, og 5,8 % af havgræsengene i de franske territorialfarvande, jf. de lofter, der er fastsat i artikel 4, stk. 5, første afsnit, nr. ii) og iii), i forordning (EF) nr. 1967/2006.

               (12)

               Der gør sig særlige geografiske forhold gældende som følge af kontinentalsoklens begrænsede størrelse.

               (13)

               Det pågældende fiskeri har ingen væsentlig indvirkning på havmiljøet.

               (14)

               Fiskeriet med gangui-trawlere er rettet mod en række forskellige arter, der udgør en økologisk niche; fangstsammensætningen i dette fiskeri, navnlig når det gælder antallet af arter, der fanges, kan ikke opnås med andre redskaber. Dette fiskeri kan derfor ikke udøves med andre redskaber.

               (15)

               De fravigelser, som Frankrig har anmodet om, berører et begrænset antal på 24 fartøjer. For så vidt angår fartøjer udgør dette en betydelig reduktion af fiskeriindsatsen, eftersom dette fiskeri i 2014 omfattede 36 fartøjer.

               (16)

               Forvaltningsplanen sikrer, at fiskeriindsatsen ikke intensiveres i fremtiden, eftersom der kun udstedes fiskeritilladelser til de 24 fartøjer, som Frankrig allerede har udstedt tilladelse til, og som repræsenterer en samlet fiskeriindsats på 1 136 kW. Kommissionen tager også højde for, at fiskeriindsatsen, hvad angår antal fartøjer, ifølge Frankrig gradvis vil blive reduceret.

               (17)

               Anmodningen gælder for fartøjer, der kan dokumentere, at de har udført det pågældende fiskeri i mere end fem år, og som fisker i henhold til den franske forvaltningsplan, jf. artikel 19, stk. 2, i forordning (EF) nr. 1967/2006.

               (18)

               Disse fartøjer er opført på en liste, der er sendt til Kommissionen i henhold til artikel 13, stk. 9, i forordning (EF) nr. 1967/2006.

               (19)

               Det berørte fiskeri opfylder kravene i artikel 4, artikel 8, stk. 1, litra h), og artikel 9, stk. 3, i forordning (EF) nr. 1967/2006.

               (20)

               Forvaltningsplanen omfatter foranstaltninger til overvågning af fiskeriet og opfylder således betingelserne i artikel 14 i Rådets forordning (EF) nr. 1224/2009 (5).

               (21)

               Det pågældende fiskeri berører ikke fiskeriet fra fartøjer, der anvender andre redskaber end trawl, vod eller lignende trukne redskaber.

               (22)

               Fiskeriet med gangui-trawlere reguleres i den franske forvaltningsplan for at sikre, at fangsterne af de arter, der er nævnt i bilag III til forordning (EF) nr. 1967/2006, er minimale.

               (23)

               Gangui-trawlere fisker ikke efter blæksprutter.

               (24)

               Den franske forvaltningsplan omfatter foranstaltninger til overvågning af fiskeriet og opfylder således kravene i artikel 4, stk. 5, femte afsnit, og artikel 13, stk. 9, tredje afsnit, i forordning (EF) nr. 1967/2006.

               (25)

               Der bør derfor gives tilladelse til de fravigelser, der anmodes om.

               (26)

               Frankrig bør aflægge rapport til Kommission rettidigt og i overensstemmelse med den overvågningsplan, der er fastlagt i den franske forvaltningsplan.

               (27)

               Varigheden af fravigelsen bør begrænses for at give mulighed for, at der hurtigt kan træffes korrigerende forvaltningsforanstaltninger, såfremt rapporten til Kommissionen skulle vise en ringe bevarelsesstatus for den udnyttede bestand, samtidig med at det videnskabelige grundlag for en forbedret forvaltningsplan udbygges.

               (28)

               Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —

         VEDTAGET DENNE FORORDNING:
   Artikel 1
   Fravigelse
   Artikel 4, stk. 1, og artikel 13, stk. 1 og 2, i forordning (EF) nr. 1967/2006 finder ikke anvendelse i de franske territorialfarvande, der grænser op til kysten i regionen Provence-Alpes-Côte d'Azur, når det gælder fiskeri med gangui-trawlere, som:

               a)

               bærer et registreringsnummer, der er anført i den franske forvaltningsplan, som Frankrig har vedtaget i henhold til artikel 19 i forordning (EF) nr. 1967/2006

               b)

               kan dokumentere, at de har udført det pågældende fiskeri i mere end fem år, og ikke bevirker, at fiskeriindsatsen øges, og

               c)

               har en fiskeritilladelse og fisker i henhold til den franske forvaltningsplan.

         Artikel 2
   Rapportering
   Senest to år efter datoen for nærværende forordnings ikrafttræden sender Frankrig Kommissionen en rapport, der udfærdiges i overensstemmelse med den overvågningsplan, der er oprettet ved den i artikel 1 omhandlede franske forvaltningsplan.
   Inden udgangen af juni hvert år efter ikrafttrædelsen af denne forordning og første gang inden juni 2019 forelægger Frankrig på grundlag af videnskabelige og tekniske data Kommissionen en rapport om gennemførelsen af de supplerende kontrol- og overvågningsforanstaltninger og om overholdelsen af de krav for tilladelse til fravigelse, der er fastsat i denne forordning.
   Artikel 3
   Ikrafttræden
   Denne forordning træder i kraft på tredjedagen efter offentliggørelsen i Den Europæiske Unions Tidende.
   Den anvendes fra den 11. Maj 2018 til den 11. maj 2020.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 7. maj 2018.

            På Kommissionens vegne

         Jean-Claude JUNCKER

            Formand

      (1)  EUT L 36 af 8.2.2007, s. 6.

      (2)  Kommissionens gennemførelsesforordning (EU) nr. 586/2014 af 2. juni 2014 om fravigelse af Rådets forordning (EF) nr. 1967/2006 for så vidt angår forbuddet mod fiskeri hen over beskyttede habitater, mindsteafstanden fra kysten og mindstedybden for fiskeri med gangui-trawlere i visse franske territorialfarvande (Provence-Alpes-Côte d'Azur) (EUT L 164 af 3.6.2014, s. 10).

      (3)  Arrêté du 13 mai 2014 portant adoption de plans de gestion pour les activités de pêche professionnelle à la senne tournante coulissante, à la drague, à la senne de plage et au gangui en mer Méditerranée par les navires battant pavillon français (bekendtgørelse af 13. maj 2014 om vedtagelse af en forvaltningsplan for erhvervsmæssigt fiskeri med not, skrabere, strandvod og gangui i Middelhavet fra fartøjer, der fører fransk flag) (JORF nr. 0122 af 27.5.2014, s. 8669).

      (4)  »Arrêté du 16 mars 2018 définissant un plan de contrôle et de suivi des débarquements pour les navires titulaires d'une autorisation européenne de pêche au gangui« (bekendtgørelse af 16. marts 2018 om fastlæggelse af en plan for kontrol og overvågning af landinger fra fartøjer, der har en EU-tilladelse til fiskeri med gangui) (JORF nr. 0069 af 23. marts 2018, tekst nr. 43).

      (5)  Rådets forordning (EF) nr. 1224/2009 af 20. november 2009 om oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1).


title: Kommissionens gennemførelsesforordning (EU) 2018/691 af 7. maj 2018 om godkendelse af basisstoffet talkum (E 553b), jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst. )

text:
                  8.5.2018

                  DA

                  Den Europæiske Unions Tidende

                  L 117/6

            KOMMISSIONENS GENNEMFØRELSESFORORDNING (EU) 2018/691
      af 7. maj 2018
      om godkendelse af basisstoffet talkum (E 553b), jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011
      (EØS-relevant tekst)
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 23, stk. 5, sammenholdt med artikel 13, stk. 2, og
      ud fra følgende betragtninger:

                  (1)

                  Kommissionen modtog i overensstemmelse med artikel 23, stk. 3, i forordning (EF) nr. 1107/2009, den 23. juli 2015, en ansøgning fra Compo Expert France SAS om godkendelse af talkum (E 553b) som basisstof. Ansøgningen var vedlagt de oplysninger, der kræves i henhold til artikel 23, stk. 3, andet afsnit.

                  (2)

                  Kommissionen anmodede Den Europæiske Fødevaresikkerhedsautoritet (i det følgende benævnt »autoriteten«) om videnskabelig bistand. Autoriteten fremlagde den 6. juni 2016 (2) en teknisk rapport om talkum (E 553b) for Kommissionen. I betragtning af den supplerende dokumentation, som er fremlagt af ansøgeren for at besvare de bemærkninger, der blev indsamlet ved høringen af medlemsstaterne og autoriteten, og som er knyttet til brugereksponeringen, anmodede Kommissionen autoriteten om yderligere videnskabelig bistand til at vurdere de nye oplysninger. Autoriteten fremlagde den 27. juli 2017 (3) endnu en teknisk rapport om talkum (E 553b) for Kommissionen.

                  (3)

                  Kommissionen forelagde den 5. oktober 2017 udkastet til den reviderede vurderingsrapport (4) og et udkast til denne forordning for Den Stående Komité for Planter, Dyr, Fødevarer og Foder den 13. december 2017 og færdiggjorde dem inden komitéens møde den 22. marts 2018.

                  (4)

                  Af den dokumentation, ansøgeren har fremsendt, fremgår det, at talkum (E 553b) opfylder kriterierne for fødevarer, som defineret i artikel 2 i Europa-Parlamentets og Rådets forordning (EF) nr. 178/2002 (5). Det anvendes desuden ikke primært til plantebeskyttelse, men er alligevel brugbart til plantebeskyttelse i et produkt bestående af stoffet og vand. Det bør derfor anses for at være et basisstof.

                  (5)

                  Det fremgår af de foretagne undersøgelser, at talkum (E 553b) kan forventes generelt at opfylde kravene i artikel 23 i forordning (EF) nr. 1107/2009, navnlig med hensyn til de anvendelsesformål, der er undersøgt og udførligt beskrevet i Kommissionens reviderede vurderingsrapport. Talkum (E 553b) bør derfor godkendes som basisstof.

                  (6)

                  Det er imidlertid, i overensstemmelse med artikel 13, stk. 2, i forordning (EF) nr. 1107/2009, sammenholdt med samme forordnings artikel 6, og på grundlag af den foreliggende videnskabelige og tekniske viden, nødvendigt at fastsætte visse betingelser og begrænsninger for godkendelsen, som er beskrevet i bilag I til denne forordning.

                  (7)

                  I henhold til artikel 13, stk. 4, i forordning (EF) nr. 1107/2009 bør bilaget til Kommissionens gennemførelsesforordning (EU) nr. 540/2011 (6) ændres.

                  (8)

                  Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

            VEDTAGET DENNE FORORDNING:
      Artikel 1
      Godkendelse af et basisstof
      Stoffet talkum (E 553b) godkendes som basisstof som fastsat i bilag I.
      Artikel 2
      Ændringer af gennemførelsesforordning (EU) nr. 540/2011
      Gennemførelsesforordning (EU) nr. 540/2011 ændres som angivet i bilag II til nærværende forordning.
      Artikel 3
      Ikrafttræden
      Denne forordning træder i kraft på tyvendedagen efter offentliggørelsen i Den Europæiske Unions Tidende.

         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 7. maj 2018.

               På Kommissionens vegne

            Jean-Claude JUNCKER

               Formand

         (1)  EUT L 309 af 24.11.2009, s. 1.

         (2)  Den Europæiske Fødevaresikkerhedsautoritet, 2016. Teknisk rapport om resultatet af høringen af medlemsstaterne og EFSA om ansøgningen af godkendelse af talkum (E 553b) som basisstof til anvendelse i plantebeskyttelse som afskrækningsmiddel på frugttræer og vin. EFSA supporting publication 2016:EN-1044. 29 s.

         (3)  Den Europæiske Fødevaresikkerhedsautoritet, 2017. Teknisk rapport om resultatet af høringen af medlemsstaterne og EFSA om ansøgningen af godkendelse af talkum (E 553b) som basisstof til anvendelse i plantebeskyttelse som afskrækningsmiddel på frugttræer og vin. EFSA supporting publication 2017:EN-1277. 21 s.

         (4)  http://ec.europa.eu/food/plant/pesticides/eu-pesticides-database/public/?event=activesubstance.selection&language=DA.

         (5)  Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT L 31 af 1.2.2002, s. 1).

         (6)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

         BILAG I

                     Almindeligt anvendt navn Identifikationsnr.

                     IUPAC-navn

                     Renhed (1)

                     Godkendelsesdato

                     Særlige bestemmelser

                     Talkum (E 553b)
                     CAS-nr.: 14807-96-6

                     Magnesiumhydrogenmetasilicat
                     silikatmineral

                     Fødevarekvalitet i henhold til Kommissionens forordning (EU) nr. 231/2012 (2).
                     < 0,1 % af respirabelt krystallinsk silikat

                     28. maj 2018

                     Talkum (E 553b) anvendes i overensstemmelse med særlige betingelser omfattet af konklusionerne i den reviderede vurderingsrapport om (talkum E 553b) (SANTE/11639/2017), særlig tillæg I og II.

            (1)  Yderligere oplysninger om aktivstoffets identitet, specifikation og anvendelsesmåde fremgår af vurderingsrapporten.

            (2)  Kommissionens forordning (EU) nr. 231/2012 af 9. marts 2012 om specifikationer for fødevaretilsætningsstoffer opført i bilag II og III til Europa-Parlamentets og Rådets forordning (EF) nr. 1333/2008 (EUT L 83 af 22.3.2012, s. 1).

         BILAG II
         I del C i bilaget til gennemførelsesforordning (EU) nr. 540/2011 tilføjes følgende angivelse:

                        »19

                        Talkum (E 553b)
                        CAS-nr.: 14807-96-6

                        Magnesiumhydrogenmetasilicat
                        silikatmineral

                        Fødevarekvalitet i henhold til Kommissionens forordning (EU) nr. 231/2012 (*1).
                        < 0,1 % af respirabelt krystallinsk silikat

                        28. maj 2018

                        Talkum (E 553b) anvendes i overensstemmelse med særlige betingelser omfattet af konklusionerne i den reviderede vurderingsrapport om (talkum E 553b) (SANTE/11639/2017), særlig tillæg I og II.

            (*1)  Kommissionens forordning (EU) nr. 231/2012 af 9. marts 2012 om specifikationer for fødevaretilsætningsstoffer opført i bilag II og III til Europa-Parlamentets og Rådets forordning (EF) nr. 1333/2008 (EUT L 83 af 22.3.2012, s. 1).«


title: Kommissionens gennemførelsesforordning (EU) 2018/1043 af 24. juli 2018 om ikke at forny godkendelsen af aktivstoffet fenamidon, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst.)

text:
                  25.7.2018

                  DA

                  Den Europæiske Unions Tidende

                  L 188/9

         KOMMISSIONENS GENNEMFØRELSESFORORDNING (EU) 2018/1043
         af 24. juli 2018
         om ikke at forny godkendelsen af aktivstoffet fenamidon, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011
         (EØS-relevant tekst)
         EUROPA-KOMMISSIONEN HAR —
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 20, stk. 1, og artikel 78, stk. 2, og
         ud fra følgende betragtninger:

                     (1)

                     Fenamidon blev ved Kommissionens direktiv 2003/68/EF (2) opført som et aktivstof i bilag I til Rådets direktiv 91/414/EØF (3).

                     (2)

                     Aktivstoffer, der er opført i bilag I til direktiv 91/414/EØF, betragtes som godkendt i henhold til forordning (EF) nr. 1107/2009 og er opført i del A i bilaget til Kommissionens gennemførelsesforordning (EU) nr. 540/2011 (4).

                     (3)

                     Godkendelsen af aktivstoffet fenamidon, jf. del A i bilaget til gennemførelsesforordning (EU) nr. 540/2011, udløber den 31. juli 2019.

                     (4)

                     Der blev i overensstemmelse med artikel 1 i Kommissionens gennemførelsesforordning (EU) nr. 844/2012 (5) indgivet en ansøgning om fornyelse af godkendelsen af fenamidon inden for den tidsfrist, der er fastsat i nævnte artikel.

                     (5)

                     Ansøgeren fremlagde de supplerende dossierer, som kræves i henhold til artikel 6 i gennemførelsesforordning (EU) nr. 844/2012. Den rapporterende medlemsstat fandt, at ansøgningen var fuldstændig.

                     (6)

                     Den rapporterende medlemsstat udarbejdede en vurderingsrapport vedrørende fornyelse i samråd med den medrapporterende medlemsstat og forelagde den for Den Europæiske Fødevaresikkerhedsautoritet (i det følgende benævnt »autoriteten«) og Kommissionen den 12. februar 2015.

                     (7)

                     Autoriteten fremsendte vurderingsrapporten vedrørende fornyelse til ansøgeren og medlemsstaterne, således at de kunne fremsætte bemærkninger hertil, og videresendte de modtagne bemærkninger til Kommissionen. Autoriteten gjorde desuden det supplerende resumé af dossieret tilgængeligt for offentligheden.

                     (8)

                     Den 11. februar 2016 fremsendte autoriteten sin konklusion (6) om, hvorvidt fenamidon kan forventes at opfylde godkendelseskriterierne i artikel 4 i forordning (EF) nr. 1107/2009, til Kommissionen.

                     (9)

                     Autoriteten gav udtryk for specifikke betænkeligheder. Det var navnlig ikke muligt at drage konklusioner om fenamidons genotoksiske potentiale, og der kunne ikke fastsættes sundhedsbaserede referenceværdier. Derfor kunne der ikke foretages vurdering af risikoen for forbrugere og risikoen fra andre kilder end kosten. Der blev endvidere indikeret en stor risiko for grundvandsforurening over parametergrænsen for drikkevand på 0,1 μg/l med en toskikologisk relevant metabolit (RPA 412708) i alle relevante scenarier for afgrøder, der dyrkes i jord, som overvejende har en PH-værdi på 7 eller mere. Ydermere konkluderede Autoriteten, at vurderingen af risikoen for forbrugerne ved eksponering for en anden grundvandsmetabolit (RPA 412636), som også findes i fødevarer af vegetabilsk og animalsk oprindelse, ikke kunne færdigbehandles. Endvidere er definitionerne af restkoncentration i plante- og husdyrprodukter ikke færdigbehandlet med hensyn til inddragelsen af potentielt relevante metabolitter. Endelig konkluderede Autoriteten, at risikovurderingen for vildtlevende pattedyr ikke kunne færdigbehandles, og at det på baggrund af de tilgængelige oplysninger ikke kunne udelukkes, at der var en høj risiko for vandorganismer som følge af eksponering for metabolitten acetophenon.

                     (10)

                     Kommissionen opfordrede ansøgeren til at fremsætte bemærkninger til EFSA's konklusion. Derudover opfordrede Kommissionen i henhold til artikel 14, stk. 1, tredje afsnit, i gennemførelsesforordning (EU) nr. 844/2012 ansøgeren til at fremsætte sine bemærkninger til udkastet til vurderingsrapport vedrørende fornyelse. Ansøgeren fremsatte sine bemærkninger, som er blevet nøje gennemgået.

                     (11)

                     Selv med de af ansøgeren fremsatte argumenter kan problemerne vedrørende aktivstoffet imidlertid ikke siges at være løst.

                     (12)

                     Derfor har det med hensyn til en eller flere repræsentative anvendelser for mindst et plantebeskyttelsesmiddel ikke kunnet fastslås, at godkendelseskriterierne i artikel 4 i forordning (EF) nr. 1107/2009 er opfyldt. Godkendelsen af aktivstoffet fenamidon bør derfor ikke fornyes, jf. artikel 20, stk. 1, litra b), i nævnte forordning.

                     (13)

                     Gennemførelsesforordning (EU) nr. 540/2011 bør derfor ændres.

                     (14)

                     Medlemsstaterne bør have tid til at tilbagekalde godkendelser af plantebeskyttelsesmidler, der indeholder fenamidon.

                     (15)

                     For plantebeskyttelsesmidler, der indeholder fenamidon, og for hvilke medlemsstaterne bevilger en afviklingsperiode i henhold til artikel 46 i forordning (EF) nr. 1107/2009, bør en sådan periode udløbe senest den 14. november 2019.

                     (16)

                     Udløbsdatoen for fenamidon blev ved Kommissionens gennemførelsesforordning (EU) 2018/917 (7) forlænget til den 31. juli 2019 for at gøre det muligt at afslutte fornyelsesprocessen, inden godkendelsen af stoffet udløber. Da der er truffet en afgørelse forud for den forlængede udløbsdato, bør nærværende forordning finde anvendelse hurtigst muligt.

                     (17)

                     Denne forordning er ikke til hinder for, at der kan indgives en ny ansøgning vedrørende godkendelse af fenamidon i henhold til artikel 7 i forordning (EF) nr. 1107/2009.

                     (18)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Ikke-fornyelse af godkendelsen af aktivstoffet
            Godkendelsen af aktivstoffet fenamidon fornyes ikke.

            Artikel 2
            Ændringer af gennemførelsesforordning (EU) nr. 540/2011
            I del A i bilaget til gennemførelsesforordning (EU) nr. 540/2011 udgår række 62 om fenamidon.

            Artikel 3
            Overgangsforanstaltninger
            Medlemsstaterne tilbagekalder godkendelser af plantebeskyttelsesmidler, der indeholder fenamidon som aktivstof, senest den 14. februar 2019.

            Artikel 4
            Afviklingsperiode
            Eventuelle afviklingsperioder, som medlemsstaterne indrømmer i henhold til artikel 46 i forordning (EF) nr. 1107/2009, skal være så korte som muligt og udløbe senest den 14. november 2019.

            Artikel 5
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 24. juli 2018.

                  På Kommissionens vegne

               Jean-Claude JUNCKER

                  Formand

            (1)  EUT L 309 af 24.11.2009, s. 1.

            (2)  Kommissionens direktiv 2003/68/EF af 11. juli 2003 om ændring af Rådets direktiv 91/414/EØF for at optage trifloxystrobin, carfentrazonethyl, mesotrion, fenamidon og isoxaflutol som aktive stoffer (EUT L 177 af 16.7.2003, s. 12).

            (3)  Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT L 230 af 19.8.1991, s. 1).

            (4)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

            (5)  Kommissionens gennemførelsesforordning (EU) nr. 844/2012 af 18. september 2012 om fastsættelse af de fornødne bestemmelser til gennemførelse af fornyelsesproceduren for aktivstoffer, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (EUT L 252 af 19.9.2012, s. 26).

            (6)  Den Europæiske Fødevaresikkerhedsautoritet (EFSA), 2016. »Conclusion on the peer review of the pesticide risk assessment of the active substance fenamidone«. EFSA Journal 2016;14(2):4406, 173 s. doi:10.2903/j.efsa.2016.4406. Foreligger online: www.efsa.europa.eu.

            (7)  Kommissionens gennemførelsesforordning (EU) 2018/917 af 27. juni 2018 om ændring af gennemførelsesforordning (EU) nr. 540/2011 for så vidt angår forlængelse af godkendelsesperioderne for aktivstofferne alpha-cypermethrin, beflubutamid, benalaxyl, benthiavalicarb, bifenazat, boscalid, bromoxynil, captan, carvon, chlorpropham, cyazofamid, desmedipham, dimethoat, dimethomorph, diquat, ethephon, ethoprophos, etoxazol, famoxadon, fenamidon, fenamiphos, flumioxazin, fluoxastrobin, folpet, foramsulfuron, formetanat, Gliocladium catenulatum stamme: J1446, isoxaflutol, metalaxyl-m, methiocarb, methoxyfenozid, metribuzin, milbemectin, oxasulfuron, Paecilomyces lilacinus stamme 251, phenmedipham, phosmet, pirimiphos-methyl, propamocarb, prothioconazol, pymetrozin og s-metolachlor (EUT L 163 af 28.6.2018, s. 13).